Návrh VYKONÁVACIE ROZHODNUTIE RADY, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu v súlade s nariadením Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie /* COM/2013/0819 final - 2013/0406 (NLE) */





DÔVODOVÁ SPRÁVA 1. KONTEXT NÁVRHU Dôvody a ciele návrhu Tento návrh sa týka uplatňovania nariadenia Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999[1] (nariadenie o nezákonnom, nenahlásenom a neregulovanom rybolove). Všeobecný kontext Tento návrh sa predkladá v súvislosti s vykonávaním nariadenia o nezákonnom, nenahlásenom a neregulovanom rybolove a je výsledkom vyšetrovania a dialógu, ktoré sa uskutočnili v súlade s vecnými a procesnými požiadavkami ustanovenými v nariadení o nezákonnom, nenahlásenom a neregulovanom rybolove, v ktorom sa okrem iného predpokladá, že všetky krajiny plnia povinnosti týkajúce sa zabraňovania nezákonnému, nenahlásenému a neregulovanému rybolovu, odrádzania od neho a jeho odstránenia, ktoré pre ne vyplývajú z medzinárodného práva ako pre vlajkové, prístavné, pobrežné alebo trhové štáty. Existujúce ustanovenia v oblasti návrhu Rozhodnutie Komisie z 15. novembra 2012 (Ú. v. EÚ C 354, 17.11.2012, s. 1 – 47) o informovaní tretích krajín, ktoré Komisia považuje za krajiny, ktoré by mohli byť prípadne identifikované ako nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. Vykonávacie rozhodnutie Komisie XXXX (Ú. v. EÚ C XXXX, XX.XX.2013, s. …) o identifikácii tretích krajín, ktoré Komisia považuje za nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. Súlad s inými politikami a cieľmi Únie Neuplatňuje sa. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Konzultácie so zainteresovanými stranami Zainteresované strany dotknuté týmto konaním mali možnosť obhájiť svoje záujmy počas vyšetrovania a dialógu v súlade s ustanoveniami nariadenia o nezákonnom, nenahlásenom a neregulovanom rybolove. Získavanie a využívanie expertízy Externá expertíza nebola potrebná. Posúdenie vplyvu Tento návrh je výsledkom vykonávania nariadenia o nezákonnom, nenahlásenom a neregulovanom rybolove. Nariadenie o nezákonnom, nenahlásenom a neregulovanom rybolove neobsahuje ustanovenia vyžadujúce všeobecné posúdenie vplyvu, obsahuje však úplný zoznam podmienok, ktoré sa musia posúdiť. 3. PRÁVNE PRVKY NÁVRHU Zhrnutie navrhovaného opatrenia Komisia 15. novembra 2012 na základe svojho rozhodnutia poslala oznámenie ôsmim tretím krajinám (Belize, Kambodžské kráľovstvo, Republika fidžijských ostrovov, Guinejská republika, Panamská republika, Srílanská demokratická socialistická republika, Togská republika a Vanuatská republika) o tom, že uvažuje o možnosti identifikovať ich ako nespolupracujúce tretie krajiny podľa nariadenia o nezákonnom, nenahlásenom a neregulovanom rybolove. Komisia iniciovala kroky v súvislosti s uvedenými ôsmimi krajinami. Tieto kroky zahŕňajú okrem iného opatrenia a uvádzajú dôvody týchto opatrení, poskytujú dotknutým krajinám príležitosť na odpoveď a vyvrátenie identifikácie, právo požiadať o dodatočné informácie alebo ich poskytnúť, návrhy akčných plánov na nápravu situácie, ako aj primeraný čas na odpoveď a nápravu situácie. Komisia formou vykonávacieho rozhodnutia Komisie XX. XXXX 2013 identifikovala Belize, Kambodžské kráľovstvo a Guinejskú republiku ako tretie krajiny, ktoré považuje za nespolupracujúce tretie krajiny podľa nariadenia o nezákonnom, nenahlásenom a neregulovanom rybolove. Priložený návrh vykonávacieho rozhodnutia Rady sa zakladá na zisteniach potvrdzujúcich, že Belize, Kambodžské kráľovstvo a Guinejská republika neplnia povinnosti, ktoré pre ne vyplývajú z medzinárodného práva ako pre vlajkový, prístavný, pobrežný alebo trhový štát. Preto sa navrhuje, aby Rada prijala pripojený návrh rozhodnutia. Právny základ Nariadenie Rady (ES) č. 1005/2008 z 29. septembra 2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. Zásada subsidiarity Návrh patrí do výlučnej právomoci Európskej únie. Zásada subsidiarity sa preto neuplatňuje. Zásada proporcionality Návrh je v súlade so zásadou proporcionality z týchto dôvodov: Forma opatrenia je opísaná v nariadení o nezákonnom, nenahlásenom a neregulovanom rybolove a neumožňuje prijímanie rozhodnutí členskými štátmi. Uvedenie údajov o spôsobe, akým sa finančná a administratívna záťaž Únie, vlád členských štátov, regionálnych a miestnych orgánov, hospodárskych subjektov a občanov udržiava na čo najnižšej úrovni primeranej cieľu návrhu, sa na tento prípad nevzťahuje. Výber nástrojov Navrhované nástroje: rozhodnutie. Iné prostriedky by neboli primerané z tohto dôvodu: Iné prostriedky by neboli primerané, pretože v nariadení o nezákonnom, nenahlásenom a neregulovanom rybolove sa nestanovujú alternatívne možnosti. 4. VPLYV NA ROZPOČET Návrh nemá žiadny vplyv na rozpočet Únie. 2013/0406 (NLE) Návrh VYKONÁVACIE ROZHODNUTIE RADY, ktorým sa vytvára zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu v súlade s nariadením Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie, ktorým sa menia a dopĺňajú nariadenia (EHS) č. 2847/93, (ES) č. 1936/2001 a (ES) č. 601/2004 a ktorým sa zrušujú nariadenia (ES) č. 1093/94 a (ES) č. 1447/1999[2], a najmä na jeho článok 33, so zreteľom na návrh predložený Európskou komisiou (Komisia), keďže: 1. ÚVOD (1) Nariadením Rady (ES) č. 1005/2008 (nariadenie o nezákonnom, nenahlásenom a neregulovanom rybolove) sa ustanovuje systém Únie na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. (2) V kapitole VI nariadenia o nezákonnom, nenahlásenom a neregulovanom rybolove je stanovený postup identifikácie nespolupracujúcich tretích strán, krokov súvisiacich s krajinami identifikovanými ako nespolupracujúce tretie krajiny, vytvorenia zoznamu nespolupracujúcich krajín, vyradenia zo zoznamu nespolupracujúcich tretích krajín, propagácie zoznamu nespolupracujúcich tretích krajín a prípadných núdzových opatrení. (3) V súlade s článkom 32 nariadenia o nezákonnom, nenahlásenom a neregulovanom rybolove Komisia na základe svojho rozhodnutia z 15. novembra 2012 poslala oznámenie ôsmim tretím krajinám o tom, že uvažuje o možnosti identifikovať ich ako nespolupracujúce tretie krajiny podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. (4) Do rozhodnutia Komisie z 15. novembra 2012 boli zahrnuté informácie týkajúce sa základných skutočností a úvah, z ktorých vychádza takáto identifikácia. (5) Komisia 15. novembra 2012 samostatnými listami oznámila ôsmim tretím krajinám, že zvažuje možnosť identifikovať ich ako nespolupracujúce tretie krajiny. (6) Komisia v týchto listoch zdôraznila, že s cieľom predísť takejto identifikácii a návrhu zaradenia do formálneho zoznamu nespolupracujúcich tretích krajín podľa článkov 31 a 33 nariadenia o nezákonnom, nenahlásenom a neregulovanom rybolove vyzýva dotknuté tretie krajiny, aby v úzkej spolupráci s Komisiou vypracovali akčný plán na odstránenie nedostatkov identifikovaných v rozhodnutí Komisie z 15. novembra 2012. (7) Preto Komisia vyzvala osem dotknutých tretích krajín, aby: (1) prijali všetky potrebné opatrenia na vykonanie krokov uvedených v akčným plánoch navrhnutých Komisiou; (2) posúdili vykonávanie krokov uvedených v akčných plánoch navrhnutých Komisiou; (3) každých šesť mesiacov zaslali Komisii podrobné správy, v ktorých posúdia vykonávanie jednotlivých krokov z hľadiska okrem iného individuálnej alebo celkovej účinnosti týchto krokov pri zaisťovaní úplného súladu systému kontroly rybolovu s právnymi predpismi. (8) Osem dotknutých tretích krajín dostalo príležitosť písomne reagovať na problémy, na ktoré Komisia výslovne poukázala vo svojom rozhodnutí z 15. novembra 2012, ako aj na ďalšie relevantné informácie, čo im umožnilo predložiť dôkazy s cieľom vyvrátiť alebo doplniť skutočnosti, o ktoré sa opiera rozhodnutie z 15. novembra 2012, alebo prijať podľa potreby akčný plán na zlepšenie alebo opatrenia na nápravu situácie. Uvedeným ôsmim krajinám bolo zaručené právo požiadať o doplňujúce informácie alebo ich poskytnúť. (9) Komisia 15. novembra 2012 začala dialóg s ôsmimi tretími krajinami a poukázala na to, že na dosiahnutie dohody v tejto veci v zásade pokladá za dostatočnú lehotu 6 mesiacov. (10) Komisia pokračovala v hľadaní a overovaní všetkých informácií, ktoré považovala za potrebné. Boli posúdené a zohľadnené ústne a písomné pripomienky predložené ôsmimi krajinami, ktoré reagovali na rozhodnutie Komisie z 15. novembra 2012. Osem krajín bolo priebežne ústne alebo písomne informovaných o úvahách Komisie. (11) Rozhodnutím Komisie xx XXXX 2013 sa identifikujú Belize, Kambodžské kráľovstvo a Guinejská republika ako nespolupracujúce tretie krajiny v boji proti nezákonnému, nenahlásenému a neregulovanému rybolovu. V rozhodnutí sú uvedené dôvody v súlade s článkom 31 nariadenia o nezákonnom, nenahlásenom a neregulovanom rybolove oprávňujúce Komisiu domnievať sa, že tieto tri krajiny si neplnia svoje povinnosti, ktoré pre ne vyplývajú z medzinárodného práva ako pre vlajkový, prístavný, pobrežný alebo trhový štát, podľa ktorého musia prijať opatrenia na zabránenie nezákonnému, nenahlásenému a neregulovanému rybolovu, odrádzanie od neho a jeho odstránenie. (12) Vykonávacie rozhodnutie Rady o zaradení Belize, Kambodžského kráľovstva a Guinejskej republiky do zoznamu nespolupracujúcich tretích krajín v boji proti nezákonnému, nenahlásenému a neregulovanému rybolovu sa teda prijíma v súvislosti s vykonávaním nariadenia o nezákonnom, nenahlásenom a neregulovanom rybolove a je výsledkom vyšetrovania a dialógu, ktoré sa uskutočnili v súlade s vecnými a procesnými požiadavkami stanovenými v nariadení o nezákonnom, nenahlásenom a neregulovanom rybolove. Toto vyšetrovanie a dialóg vrátane vzájomnej korešpondencie a uskutočnených stretnutí, ako aj rozhodnutie Komisie z 15. novembra 2012 a rozhodnutie Komisie xx XXXX tvoria základ tohto rozhodnutia a sú jeho neoddeliteľnou súčasťou. Z vykonávacieho rozhodnutia, ktorým sa Belize, Kambodžské kráľovstvo a Guinejská republika zaraďujú do zoznamu nespolupracujúcich tretích krajín v boji proti nezákonnému, nenahlásenému a neregulovanému rybolovu, vyplývajú dôsledky uvedené v článku 38 nariadenia o nezákonnom, nenahlásenom a neregulovanom rybolove. (13) Podľa článku 34 ods. 1 nariadenia o nezákonnom, nenahlásenom a neregulovanom rybolove Rada, uznášajúc sa kvalifikovanou väčšinou na základe návrhu Komisie, vyradí tretiu krajinu zo zoznamu nespolupracujúcich tretích krajín, ak dotknutá tretia krajina preukáže, že sa napravila situácia, ktorá spôsobila jej zaradenie do zoznamu. v Rozhodnutí o vyradení sa zohľadňuje aj to, či dotknuté identifikované tretie krajiny prijali konkrétne opatrenia, ktorými možno zabezpečiť trvalé zlepšenie situácie. 2. POSTUP VOČI BELIZE (14) Komisia 15. novembra 2012 poslala Belize oznámenie o prijatí rozhodnutia Komisie na základe ustanovení článku 32 nariadenia o nezákonnom, nenahlásenom a neregulovanom rybolove, v ktorom uviedla, že uvažuje o možnosti identifikovať Belize ako nespolupracujúcu tretiu krajinu[3], a vyzvala Belize, aby v úzkej spolupráci s jej útvarmi pripravilo akčný plán na odstránenie nedostatkov uvedených v rozhodnutí Komisie. V období od decembra 2012 do augusta 2013 Belize oznámilo svoje stanoviská formou písomných vyjadrení a stretlo sa s Komisiou s cieľom prediskutovať tvrdenia týkajúce sa predmetnej veci. Komisia poskytla Belize príslušné informácie v písomnej podobe. Komisia pokračovala v hľadaní a overovaní všetkých informácií, ktoré považovala za potrebné. Boli posúdené a zohľadnené ústne a písomné pripomienky Belize reagujúce na rozhodnutie Komisie z 15. novembra 2012 a Belize bolo zároveň ústne aj písomne informované o úvahách Komisie. Komisia zastáva názor, že Belize neprijalo dostatočné opatrenia na riešenie problémov a nedostatkov opísaných v rozhodnutí Komisie z 15. novembra 2012. Okrem toho Komisia dospela k záveru, že ani opatrenia navrhované v sprievodnom akčnom pláne neboli vykonané v celom rozsahu. 3. IDENTIFIKÁCIA BELIZE AKO NESPOLUPRACUJÚCEJ TRETEJ KRAJINY (15) Komisia vo svojom rozhodnutí z 15. novembra 2012 analyzovala povinnosti Belize a hodnotila dodržiavanie jeho medzinárodných záväzkov ako vlajkového, prístavného, pobrežného alebo trhového štátu. Na účely tejto kontroly Komisia zohľadnila kritériá uvedené v článku 31 ods. 4 až 7 nariadenia o nezákonnom, nenahlásenom a neregulovanom rybolove. (16) Na základe článku 31 ods. 3 nariadenia o nezákonnom, nenahlásenom a neregulovanom rybolove Komisia preskúmala, či Belize plní povinnosti, ktoré preň vyplývajú z medzinárodného práva ako pre vlajkový, prístavný, pobrežný alebo trhový štát v súlade so zisteniami uvedenými v rozhodnutí Komisie z 15. novembra 2012 a s príslušnými informáciami, ktoré v tejto súvislosti poskytlo Belize, s navrhovaným akčným plánom, ako aj s opatreniami prijatými na nápravu situácie. (17) Hlavné nedostatky, ktoré Komisia identifikovala v navrhovanom akčnom pláne, súviseli s niekoľkými prípadmi nesplnenia povinností vyplývajúcich z medzinárodného práva týkajúcich sa predovšetkým prijatia primeraného právneho rámca, absencie primeraného a efektívneho monitorovania, chýbajúcich systémov kontroly a inšpekcie, neprítomnosti odrádzajúceho systému sankcií a nesprávneho uplatňovania systému osvedčovania úlovkov. Zistené nedostatky sa všeobecnejšie týkali plnenia medzinárodných povinností vrátane odporúčaní a uznesení regionálnych organizácií pre riadenie rybárstva (RFMO) a podmienok registrácie plavidiel podľa medzinárodného práva. Zistilo sa aj nedodržiavanie odporúčaní a uznesení príslušných orgánov, napríklad medzinárodného akčného plánu OSN na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (IPOA-OSN). Nedodržanie nezáväzných odporúčaní a uznesení sa však nepovažuje za základ identifikácie, ale len za podporný dôkaz. (18) Komisia vo svojom vykonávacom rozhodnutí xx XXXX 2013 identifikovala Belize ako tretiu krajinu, ktorú považuje za nespolupracujúcu tretiu krajinu podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. (19) Pokiaľ ide o možné obmedzenia Belize ako rozvojovej krajiny, uvádza sa, že rozvojový štatút a celkový postup Belize v oblasti rybárstva nie sú nepriaznivo ovplyvnené úrovňou jeho rozvoja. (20) Vzhľadom na všetky uvedené rozhodnutia, ako aj na Komisiou zorganizovaný dialóg s Belize a jeho výsledok, možno dospieť k záveru, že opatrenia prijaté Belize v súvislosti s jeho povinnosťami vlajkového štátu nepostačujú na dosiahnutie súladu s ustanoveniami článkov 91, 94, 117 a 118 Dohovoru Organizácie Spojených národov o morskom práve (UNCLOS), článkov 18, 19 a 20 dohody OSN o populáciách rýb (UNFSA) a článku II ods. 8 dohody organizácie FAO na podporu dodržiavania medzinárodných opatrení v oblasti ochrany a riadenia rybárskymi plavidlami na otvorenom mori. (21) Z toho vyplýva, že Belize si neplní povinnosti vlajkového štátu vyplývajúce z medzinárodného práva, podľa ktorých musí prijať opatrenia na zabránenie nezákonnému, nenahlásenému a neregulovanému rybolovu, odrádzanie od neho a jeho odstránenie, a malo by byť zahrnuté do zoznamu nespolupracujúcich tretích krajín. 4. POSTUP VOČI KAMBODŽSKÉMU KRÁĽOVSTVU (22) Komisia poslala 15. novembra 2012 Kambodžskému kráľovstvu (ďalej len „Kambodža“) oznámenie o prijatí rozhodnutia Komisie na základe ustanovení článku 32 nariadenia o nezákonnom, nenahlásenom a neregulovanom rybolove, v ktorom uviedla, že uvažuje o možnosti identifikovať Kambodžu ako nespolupracujúcu tretiu krajinu[4], a vyzvala Kambodžu, aby v úzkej spolupráci s jej útvarmi pripravila akčný plán na odstránenie nedostatkov uvedených v rozhodnutí Komisie. V období od decembra 2012 do júna 2013 Kambodža oznámila svoje stanoviská formou písomných vyjadrení a stretla sa s Komisiou s cieľom prediskutovať tvrdenia týkajúce sa predmetnej veci. Komisia poskytla Kambodži príslušné informácie v písomnej podobe. Komisia pokračovala v hľadaní a overovaní všetkých informácií, ktoré považovala za potrebné. Boli posúdené a zohľadnené ústne a písomné pripomienky Kambodže reagujúce na rozhodnutie Komisie z 15. novembra 2012 a Kambodža bola zároveň ústne aj písomne informovaná o úvahách Komisie. Komisia zastáva názor, že Kambodža neprijala dostatočné opatrenia na riešenie problémov a nedostatkov opísaných v rozhodnutí Komisie z 15. novembra 2012. Okrem toho Komisia dospela k záveru, že ani opatrenia navrhované v sprievodnom akčnom pláne neboli vykonané v celom rozsahu. 5. IDENTIFIKÁCIA KAMBODŽE AKO NESPOLUPRACUJÚCEJ TRETEJ KRAJINY (23) Komisia vo svojom rozhodnutí z 15. novembra 2012 analyzovala povinnosti Kambodže a hodnotila dodržiavanie jej medzinárodných záväzkov ako vlajkového, prístavného, pobrežného alebo trhového štátu. Na účely tejto kontroly Komisia zohľadnila kritériá uvedené v článku 31 ods. 4 až 7 nariadenia o nezákonnom, nenahlásenom a neregulovanom rybolove. (24) Na základe článku 31 ods. 3 nariadenia o nezákonnom, nenahlásenom a neregulovanom rybolove Komisia preskúmala, či si Kambodža plní svoje medzinárodné povinnosti vlajkového, prístavného, pobrežného alebo trhového štátu v súlade so zisteniami uvedenými v rozhodnutí Komisie z 15. novembra 2012, s navrhovaným akčným plánom, ktorý bol podrobnejšie rozpracovaný na základe príslušných informácií poskytnutých Kambodžou. (25) Hlavné nedostatky, ktoré Komisia identifikovala v navrhovanom akčnom pláne, súviseli s prípadmi neplnenia povinností vyplývajúcich z medzinárodného práva týkajúcich sa predovšetkým prijatia primeraného právneho rámca, primeraného a efektívneho monitorovania, systémov kontroly a inšpekcie a odrádzajúceho systému sankcií. Zistené nedostatky sa všeobecnejšie týkali plnenia medzinárodných povinností a podmienok registrácie plavidiel podľa medzinárodného práva. Zistilo sa aj nedodržiavanie odporúčaní a uznesení príslušných orgánov, napríklad medzinárodného akčného plánu OSN na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (IPOA-OSN). Nedodržanie nezáväzných odporúčaní a uznesení sa však nepovažuje za základ identifikácie, ale len za podporný dôkaz. (26) Komisia vo svojom vykonávacom rozhodnutí xx XXXX 2013 identifikovala Kambodžu ako tretiu krajinu, ktorú považuje za nespolupracujúcu tretiu krajinu podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. (27) Pokiaľ ide o možné obmedzenia Kambodže ako rozvojovej krajiny, uvádza sa, že rozvojový štatút a celkový postup Kambodže v oblasti rybárstva nie sú nepriaznivo ovplyvnené úrovňou jej rozvoja. (28) Opatrenia prijaté Kambodžou v súvislosti s jej povinnosťami vlajkového štátu nepostačujú na dosiahnutie súladu s ustanoveniami článkov 91 a 94 Dohovoru Organizácie Spojených národov o morskom práve (UNCLOS). Treba pripomenúť, že nie je podstatné, či Kambodža v skutočnosti ratifikovala dohovor UNCLOS, keďže ustanovenia dohovoru UNCLOS o navigácii na otvorenom mori (články 86 až 115 dohovoru UNCLOS) sa uznávajú ako medzinárodné obyčajové právo. Týmito ustanoveniami sa len kodifikujú existujúce pravidlá medzinárodného obyčajového práva a preberá sa takmer doslovne znenie Dohovoru o šírom mori a Dohovoru o pobrežných vodách a priľahlom pásme, ktoré Kambodža ratifikovala, a ku ktorým pristúpila. (29) Vzhľadom na všetky uvedené rozhodnutia, ako aj na Komisiou zorganizovaný dialóg s Kambodžou a jeho výsledok, možno dospieť k záveru, že opatrenia prijaté Kambodžou v súvislosti s jej povinnosťami vlajkového štátu nepostačujú na dosiahnutie súladu s ustanoveniami článkov 91 a 94 Dohovoru Organizácie Spojených národov o morskom práve (UNCLOS). (30) Z toho vyplýva, že Kambodža si neplní svoje povinnosti vlajkového štátu vyplývajúce z medzinárodného práva, podľa ktorých musí prijať opatrenia na zabránenie nezákonnému, nenahlásenému a neregulovanému rybolovu, odrádzanie od neho a jeho odstránenie, a mala by byť zahrnutá do zoznamu nespolupracujúcich tretích krajín. 6. POSTUP VOČI GUINEJSKEJ REPUBLIKE (31) Komisia 15. novembra 2012 poslala Guinejskej republike (ďalej len „Guinea“) oznámenie o prijatí rozhodnutia Komisie na základe ustanovení článku 32 nariadenia o nezákonnom, nenahlásenom a neregulovanom rybolove, v ktorom uviedla, že uvažuje o možnosti identifikovať Guineu ako nespolupracujúcu tretiu krajinu[5], a vyzvala Guineu, aby v úzkej spolupráci s jej útvarmi pripravila akčný plán na odstránenie nedostatkov uvedených v rozhodnutí Komisie. V období od decembra 2012 do júla 2013 Guinea oznámila svoje stanoviská formou písomných vyjadrení a stretla sa s Komisiou s cieľom prediskutovať tvrdenia týkajúce sa predmetnej veci. Komisia poskytla Guinei príslušné informácie v písomnej podobe. Komisia pokračovala v hľadaní a overovaní všetkých informácií, ktoré považovala za potrebné. Boli posúdené a zohľadnené ústne a písomné pripomienky Guiney reagujúce na rozhodnutie Komisie z 15. novembra 2012 a Guinea bola zároveň ústne aj písomne informovaná o úvahách Komisie. Komisia zastáva názor, že Guinea neprijala dostatočné opatrenia na riešenie problémov a nedostatkov opísaných v rozhodnutí Komisie z 15. novembra 2012. Okrem toho Komisia dospela k záveru, že ani opatrenia navrhované v sprievodnom akčnom pláne neboli vykonané v celom rozsahu. 7. IDENTIFIKÁCIA GUINEY AKO NESPOLUPRACUJÚCEJ TRETEJ KRAJINY (32) Komisia vo svojom rozhodnutí z 15. novembra 2012 analyzovala povinnosti Guiney a hodnotila dodržiavanie jej medzinárodných záväzkov ako vlajkového, prístavného, pobrežného alebo trhového štátu. Na účely tejto kontroly Komisia zohľadnila kritériá uvedené v článku 31 ods. 4 až 7 nariadenia o nezákonnom, nenahlásenom a neregulovanom rybolove. (33) Na základe článku 31 ods. 3 nariadenia o nezákonnom, nenahlásenom a neregulovanom rybolove Komisia preskúmala, či si Guinea plní povinnosti, ktoré pre ňu vyplývajú z medzinárodného práva ako pre vlajkový, prístavný, pobrežný alebo trhový štát v súlade so zisteniami rozhodnutia Komisie z 15. novembra 2012 a s príslušnými informáciami, ktoré v tejto súvislosti poskytla Guinea, s navrhovaným akčným plánom, ako aj s opatreniami prijatými na nápravu situácie. (34) Hlavné nedostatky, ktoré Komisia identifikovala v navrhovanom akčnom pláne, súviseli s nedokončenými reformami na účely zaistenia dostatočne primeraného a efektívneho monitorovania guinejskej rybárskej flotily, efektívneho vykonávania vnútroštátneho práva a právnych predpisov o rybárstve, presadzovania právnych predpisov formou stíhania a sankcionovania odhalených činností nezákonného, nenahláseného a neregulovaného rybolovu, posilnenia prostriedkov inšpekcie a dohľadu, systému odrádzajúcich sankcií a rybárskej politiky zodpovedajúcej administratívnej kapacite, pokiaľ ide o kontrolu a dohľad. Zistené nedostatky sa všeobecnejšie týkali plnenia medzinárodných povinností vrátane odporúčaní a uznesení regionálnych organizácií pre riadenie rybárstva (RFMO) a podmienok registrácie plavidiel podľa medzinárodného práva. Zistilo sa aj nedodržiavanie odporúčaní a uznesení príslušných orgánov, napríklad medzinárodného akčného plánu OSN na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie (IPOA-OSN). Nedodržanie nezáväzných odporúčaní a uznesení sa však nepovažuje za základ identifikácie, ale len za podporný dôkaz. (35) Komisia vo svojom vykonávacom rozhodnutí z xx. XXXX 2013 identifikovala Guineu ako tretiu krajinu, ktorú považuje za nespolupracujúcu tretiu krajinu podľa nariadenia Rady (ES) č. 1005/2008, ktorým sa ustanovuje systém Spoločenstva na zabraňovanie nezákonnému, nenahlásenému a neregulovanému rybolovu, na odrádzanie od neho a jeho odstránenie. (36) Pokiaľ ide o možné obmedzenia Guiney ako rozvojovej krajiny, uvádza sa, že rozvojový štatút Guiney môže byť nepriaznivo ovplyvnený úrovňou jej rozvoja. Vzhľadom na povahu zistených nedostatkov Guiney, na pomoc, ktorú poskytuje Európska únia a členské štáty, ako aj na opatrenia prijaté na nápravu situácie, však úrovňou rozvoja uvedenej krajiny nemožno vysvetliť celkový postup Guiney ako vlajkového alebo pobrežného štátu v oblasti rybárstva, ani nedostatočnosť jej opatrení prijatých na zabraňovanie nezákonnému, nenahlásenému a neregulovanému rybolovu, odrádzanie od neho a jeho odstránenie. (37) Vzhľadom na všetky uvedené rozhodnutia, ako aj na Komisiou zorganizovaný dialóg s Guineou a jeho výsledok, možno dospieť k záveru, že opatrenia prijaté Guineou v súvislosti s jej povinnosťami vlajkového a pobrežného štátu nepostačujú na dosiahnutie súladu s ustanoveniami článkov 61, 62, 94, 117 a 118 Dohovoru Organizácie Spojených národov o morskom práve (UNCLOS) a článkov 18, 19 a 20 dohody OSN o populáciách rýb (UNFSA). (38) Z toho vyplýva, že Guinea si neplní svoje povinnosti vlajkového a pobrežného štátu vyplývajúce z medzinárodného práva, podľa ktorých musí prijať opatrenia na zabránenie nezákonnému, nenahlásenému a neregulovanému rybolovu, odrádzanie od neho a jeho odstránenie, a mala by byť zahrnutá do zoznamu nespolupracujúcich tretích krajín. 8. VYTVORENIE ZOZNAMU NESPOLUPRACUJÚCICH TRETÍCH KRAJÍN (39) Vzhľadom na uvedené závery týkajúce sa Belize, Kambodže a Guiney by tieto krajiny mali byť zahrnuté do zoznamu nespolupracujúcich tretích krajín, ktorý by sa mal vytvoriť v súlade s článkom 33 nariadenia o nezákonnom, nenahlásenom a neregulovanom rybolove. (40) Opatrenia, ktoré sa uplatňujú v súvislosti s Belize, Kambodžou a Guineou, sú uvedené v článku 38 nariadenia o nezákonnom, nenahlásenom a neregulovanom rybolove. Zákaz dovozu sa týka všetkých populácií a druhov, ako sa vymedzujú v článku 2 ods. 8 nariadenia o nezákonnom, nenahlásenom a neregulovanom rybolove, keďže odôvodnenie identifikácie nespočíva v tom, že neboli prijaté vhodné opatrenia v súvislosti s nezákonným, nenahláseným a neregulovaným rybolovom ovplyvňujúcim určitú populáciu alebo druh. V súlade s vymedzením pojmu v článku 2 ods. 11 nariadenia o nezákonnom, nenahlásenom a neregulovanom rybolove dovoz je uvedenie produktov rybolovu na územie Únie, a to aj na účely prekládky v prístavoch na jeho území. (41) Treba poznamenať, že nezákonný, nenahlásený a neregulovaný rybolov okrem iného vyčerpáva zásoby rýb, ničí morské biotopy, oslabuje ochranu a udržateľné používanie morských zdrojov, poškodzuje hospodársku súťaž, ohrozuje potravinovú bezpečnosť, nespravodlivo znevýhodňuje čestných rybárov a oslabuje pobrežné spoločenstvá. Vzhľadom na rozsah problémov súvisiacich s nezákonným, nenahláseným a neregulovaným rybolovom sa považuje za nevyhnutné, aby Únia pohotovo uplatnila opatrenia týkajúce sa Belize, Kambodže a Guiney ako nespolupracujúcich krajín. Vzhľadom na uvedené skutočnosti toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. (42) Ak Belize, Kambodža a Guinea preukážu, že sa napravila situácia, ktorá spôsobila ich zaradenie do zoznamu, Rada, uznášajúc sa kvalifikovanou väčšinou na základe návrhu Komisie, vyradí tretiu krajinu zo zoznamu nespolupracujúcich tretích krajín v súlade s článkom 34 ods. 1 nariadenia Rady o nezákonnom, nenahlásenom a neregulovanom rybolove. V rozhodnutí o vyradení sa zohľadňuje aj to, či Belize, Kambodža a Guinea prijali konkrétne opatrenia, ktorými možno zabezpečiť trvalé zlepšenie situácie, ROZHODLA TAKTO: Článok 1 Zoznam nespolupracujúcich tretích krajín zostavený Úniou sa uvádza v prílohe k tomuto rozhodnutiu. Článok 2 Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie. V Bruseli Za Radu predseda PRÍLOHA Zoznam nespolupracujúcich tretích krajín v boji proti nezákonnému, nenahlásenému a neregulovanému rybolovu Belize Kambodžské kráľovstvo Guinejská republika [1] Ú. v. EÚ L 286, 29.10.2008, s. 1. [2] Ú. v. EÚ L 286, 29.10.2008, s. 1. [3] List ministrovi poľnohospodárstva a rybárstva Belize z 15. novembra 2012. [4] List ministrovi poľnohospodárstva, lesného hospodárstva a rybárstva Kambodžského kráľovstva z 15. novembra 2012. [5] List ministrovi rybolovu a akvakultúry Guiney z 15. novembra 2012.